吴泳
寿安宣相
磊落堪舆气，峥嵘社稷身。
地倾曾镇静，天造要经纶。
仓首怀公辅，中原仗老臣。
纶扬申命宠，渥照午桥新。
司马还辞洛，汾阳再入秦。
乾坤重拆洗，宇县细缝纫。
汰击鲸波浊，风清虎穴尘。
绿林戡大盗，紫逻息罢民。
鲂尾喁喁活，龙骧帖帖驯。
按行光弼垒，斜岸武侯巾。
究宅歌鸿雁，参谋集凤麟。
星营罗粲粲，雷毂隐辚辚。
飞挽通关表，耕屯集渭滨。
军容俄再色，威令复重信。
烽火閒荆楚，尘沙卷剑岷。
马腾云陇月，士饱雪山春。
来石非无杰，平江亦有人。
誓功俱不再，方德信谁邻。
弓矢宜专晋，钩膺遂锡申。
鹘衔凌井钺，龙节压参神。
卫幙论功盛，韦门送喜频。
河阳分镇日，许国授弓辰。
勋业当如此，恩荣实迈伦。
一忠摩皜日，二节贯苍旻。
绩伟官难报，天高德最亲。
丹书名汗汗，黄色喜津津，
咸颂僖公柏，谁言庄氏椿。
永为民立命，长秉国之钧。
信作三朋寿，都由一字仁。
东归知不远，香信已浮银。